Vyf keer lewenslank en 988 jaar vir reeksverkragterArgieffoto (Foto: Ichigo121212/Pixabay) Die Pretoriase hooggeregshof het ŉ 33-jarige man van Nellmapius in Pretoria vyf lewenslange vonnisse en ŉ verdere 988 jaar tronkstraf opgelê op 72 aanklagte van verkragting, huisbraak en roof met verswarende omstandighede. Lumka Mahanjana, woordvoerder van die Nasionale Vervolgingsgesag (NVG), het gesê regter Masopa het ook bepaal dat Sello Abraham Maponya se naam op die nasionale register vir seksoortreders bygevoeg moet word. Maponya het tussen November 2014 en Januarie 2019 verskeie vroue in en rondom Pretoria verkrag. Sy jongste slagoffer was in daardie stadium 14 jaar oud. In sommige gevalle het hy by die slagoffers se huise ingebreek, hulle eiendom gesteel en hulle verkrag – soms alleen en soms saam met medepligtiges. Hy is op 20 Maart 2019 in Mamelodi in hegtenis geneem op aanklag van die diefstal van ŉ selfoon. DNS-toetse het hom met die sake van verkragting verbind wat oor vyf jaar by verskeie polisiestasies aanhangig gemaak is. “Hy het aanvanklik skuld ontken op alle aanklagte, maar tydens die hofsaak het hy formeel skuld beken,” het Mahanjana bygevoeg. Die 14-jarige slagoffer, wat nou 19 jaar oud is, het in haar slagofferimpakverslag gesê sy het ná die voorval gesukkel om in die klas te konsentreer en haar uitslae het daaronder gely. Nog ŉ slagoffer het gesê ses maande ná die voorval het sy positief getoets vir MIV. Regter Masopa het gesê Maponya het geen respek vir vroue nie. Staatsaanklaer adv. Pieter Coetzer het gesê Maponya is ŉ handboekvoorbeeld van ŉ reeksverkragter. “Die onskuld van slagoffers is gesteel en talle lewens verwoes.” Mahanjana sê die NVG verwelkom die vonnis en loof die ondersoekspan vir hul werk wat tot ŉ suksesvolle vervolging gelei het.